หากท่านกำลังมุ่งหน้าไปถนนเส้นแม่โจ้ - เชียงใหม่ เกิดอาการอยากทานพิซซ่าพอดี อย่าลืมแวะทานที่นี่ ร้านจะตั้งอยู่ในโครงการ The Fifth Avenue เป็นอาคารตึกแถว ร้านมีป้ายไฟเขียนว่า "CHEF" เด่นชัด บรรยากาศภายในร้านมี 2 ชั้น โปร่งโล่ง สบายๆ เติมสีสันด้วยผนังท่อนไม้ หญ้าเทียม และเมนูกระดานชอล์ก 

ทางร้านจะเน้นในเรื่องของพิซซ่าเป็นหลัก แต่ก็ยังมีอีกหลากหลายเมนูให้เลือกทานเช่นกัน เริ่มด้วย Spaghetti Breadsticks เบรดสติ๊กรูปทรงสปาเก็ตตี้ โดยทั่วไปจะเห็นเป็นแท่งใหญ่ๆ หนาๆ ทานคู่กับซอสสูตรทางร้าน รสชาติถูกใจตั้งแต่ปลายลิ้นรับรสเปรี้ยวนำ เค็มตามหน่อยๆ ถือว่ารสชาติแปลกแต่อร่อยจากที่เคยสัมผัมมา แซนวิชสไตล์อิตาเลียนก็เช่นกัน Panini เนื้อขนมปังหอมกรอบ แน่นไปด้วยมะเขือเทศและชีส รสชาติเกินกว่าจะบรรยาย

ตามด้วย The Chef Salad ประกอบไปด้วยเนื้อออสเตรเลียอบ มันฝรั่งบด ไข่ดาวน้ำ และน้ำสลัดเลือกได้ตามใจชอบ มองผิวเผินที่ตัวเนื้อแล้วรู้สึกเหมือนหมูแดดเดียว แต่พอได้ทานปรากฏว่าเนื้อเคี้ยวง่าย รู้เลยว่าใช้วัตถุดิบชั้นดีแน่นอน กลิ่นอบอวลไปทั่วทั้งปาก อาจจะเป็นเพราะเนื้อไปคลุกเคล้ากับมันฝรั่งบด ช่วยเพิ่มอรรถรสในการกินจนวางมือไม่ลง 

ถัดมาคือเมนู Pizza Pacific เป็นพิซซ่าสไตล์อิตาเลียนแท้ๆ ถาดขนาด 12 นิ้ว อัดแน่นไปด้วยเครื่องเคียงอาหารทะเลที่หลากหลาย อาทิ กุ้ง หอยแมลงภู่ ปลาหมึก ปลา เห็ด หอมใหญ่ พริกยักษ์ เสิร์ฟจากเตาอบร้อนๆ กลิ่นหอมของมอสซาเรลล่าชีสโชยแตะจมูกชวนน้ำลายสอ แป้งบางนุ่มรสชาติเยี่ยมจนต้องขอแนะนำอีกหนึ่งเมนู Pizza Clone เป็นเหมือนมินิพิซซ่า มีให้เลือก 3 ไส้คือ Cheese Lover (ชีส) , All Time Favorite (แฮมไก่) และ Smart Brain (ทูน่า) ก้าวเข้ามาในร้านก็ได้กลิ่นชีสก็คงไม่พ้นตัวเลือกแรก พิซซ่าโคนชีส แป้งนุ่ม ชีสหนึบหนับ ถูกใจแน่นอนสำหรับผู้ที่ชื่นชอบทานชีส

ต่อด้วยเครื่องดื่ม Red Velvet ปกติเราจะเห็นในประภทของเค้ก แต่ทางร้านนำมาทำเป็นเครื่องดื่มแทน รสชาติเปรี้ยวหอม กลมกล่อม หรือจะเป็น Peach Tea กลิ่นพีชหอมหวานสดชื่น ปิดท้ายด้วย 2 เมนูเค้ก Passionfruit Cheesecake ชีสเค้กเนื้อเสาวรส เนื้อนุ่มเนียน เปรี้ยวนำ หวานตาม Blueberry Cheessecake ก็ไม่แพ้กัน เนื้อบลูเบอรี่สด แถมเนื้อแน่น ได้เยอะอีกต่างหาก เปรี้ยวปนหวานถึงใจเลยทีเดียว

ขอแนะนำอีกหนึ่งร้านพิซซ่าในเชียงใหม่ที่ไม่ควรพลาด สำหรับผู้ที่โปรดปรานพิซซ่าสไตล์อิตาเลียนและชีส 